Diari Oficial de la Generalitat Valenciana


Sumari del DOGV 6570, del 21-07-2011 (2011/8034)

RESOLUCIÓ de 7 de juliol de 2011, de la Conselleria d'Hisenda i Administració Pública, per la qual s'accepta la cessió d'ús de l'Hospital de Malalties del Tòrax La Magdalena, situat en la partida de Bovalar de Castelló de la Plana, realitzada per la Tresoreria General de la Seguretat Social a favor de la Generalitat.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6570

Data del DOGV
:   21-07-2011

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2011/8034


Data del document
:   07-07-2011

Organisme emissor
:   Conselleria d'Hisenda i Administració Pública

Tipus de document
:   Resolució

RESOLUCIÓ de 7 de juliol de 2011, de la Conselleria d'Hisenda i Administració Pública, per la qual s'accepta la cessió d'ús de l'Hospital de Malalties del Tòrax La Magdalena, situat en la partida de Bovalar de Castelló de la Plana, realitzada per la Tresoreria General de la Seguretat Social a favor de la Generalitat.  
  
 [2011/8034]  
Mitjançant Reial Decret 1612/1987, de 27 de novembre, es van traspassar a la Comunitat Valenciana les funcions i servicis de l'Institut Nacional de la Salut, no obstant això, entre els centres transferits no figurava el denominat Hospital de Malalties del Tòrax La Magdalena situat en la partida de Bovalar de Castelló de la Plana. Este immoble es va integrar en el Patrimoni Únic de la Seguretat Social, en virtut del Reial Decret 187/87, de 23 de gener, pel qual es suprimix l'organisme autònom Administració Institucional de la Sanitat Nacional i s'adscriuen alguns centres que en depenen a l'Institut Nacional de la Salut (INSALUD).  
L'hospital La Magdalena figura en la relació de centres de la Conselleria de Sanitat com a hospital de crònics i llarga estada, dins dels centres hospitalaris públics valencians, i des de la Direcció General de Recursos Econòmics de la dita conselleria s'indica que actualment es troba en funcionament i es proposa l'inici de les gestions per a la cessió de l'hospital a la Generalitat.  
La Sotssecretaria de la Conselleria d'Economia, Hisenda i Ocupació va sol·licitar de la Tresoreria General de la Seguretat Social, com a propietària de l'immoble, la seua cessió segons el que establix els articles 145 i 149 de la Llei 33/203 de 3 de novembre de Patrimoni de les Administracions Publiques.  
La Direcció General de la Tresoreria General de la Seguretat Social, amb data 11 d'abril de 2011, va elevar al ministre de Treball i Immigració, la proposta de cessió d'ús a favor de la Generalitat Valenciana, Conselleria d'Economia, Hisenda i Ocupació, de l'immoble denominat hospital La Magdalena, de Castelló de la Plana, propietat de la Tresoreria General de la Seguretat Social, amb destí als fins d'utilitat pública (hospital), per als quals ja és destinat per la Comunitat Valenciana.   
  
El ministre de Treball i Immigració, amb data 29 d'abril de 2011, va acordar cedir l'ús de l'immoble proposat a la Generalitat.  
En conseqüència, basant-se en l'article 44 de la Llei 14/2003, de 10 d'abril, de Patrimoni de la Generalitat i fent ús de les atribucions conferides per la legislació vigent, resolc  
  
Primer  
Acceptar la cessió gratuïta de l'ús realitzada per la Tresoreria General de la Seguretat Social de l'immoble de la seua propietat denominat hospital La Magdalena, situat en Quadra Collet, 32 (Partida de Bovalar), de Castelló de la Plana, amb una superfície de 99.286m² (número d'inventari 12/0029) i referències cadastrals 524416470CJ23E8932PP i 002130100YK53C0001TY.  
Figura inscrit en el Registre de la Propietat de Castelló 4, tom 796, foli 170, llibre 45, finca número 4.207, inscripció 1a i finca número 4.208, tom 796, llibre 45, foli 172, inscripció 1a.  
  
Segon  
L'hospital mencionat és gestionat per la Generalitat, com a conseqüència del traspàs de les funcions i servicis de l'INSALUD, mitjançant el Reial Decret 1612/1987 mencionat, i la seua utilització per la comunitat autònoma d'aleshores ençà té lloc de forma pública, notòria i continuada, per la qual cosa es tracta de formalitzar una adscripció de l'immoble ja existent de facto, amb els efectes que això comporta quant a l'assumpció, per l'administració autonòmica, de les obligacions que afecten el dit hospital no sols futures sinó també anteriors a l'Acord de cessió de 29 d'abril de 2011 (IBI i la resta de taxes i impostos que graven l'immoble, així com les despeses generals d'este).  
  
L'obligació esmentada de pagament de l'IBI i la resta d'obligacions fiscals i despeses generals, tenen efecte retroactiu des de l'1 de gener de 1988, per això si la Tresoreria General de la Seguretat Social ha satisfet algun pagament relatiu a estos impostos o despeses generals, procedirà que la Generalitat efectue el pagament corresponent a la Tresoreria General de la Seguretat Social.  
  
Tercer  
L'article 16.2 del Reial Decret 1221/1992, de 9 d'octubre, sobre el Patrimoni de la Seguretat Social, en la redacció que en fa el Reial Decret 1041/2005, de 5 de setembre disposa que si els béns cedits no són destinats a l'ús previst dins del termini assenyalat en l'acord de cessió, deixen de ser-ho posteriorment o el cessionari no complix les condicions fixades en l'acord, el ministre de Treball i Assumptes Socials, (hui ministre de Treball i Immigració), amb informe previ de l'entitat gestora o col·laboradora i de la Tresoreria General de la Seguretat Social, declararà resolta la cessió i acordarà la seua reversió a esta i el cessionari haurà de pagar el valor dels deterioraments experimentats en els béns, amb taxació pericial prèvia.  
  
Quart  
La parcel·la acceptada s'haurà d'incorporar a l'Inventari General de Béns i Drets de la Generalitat en concepte de bé de domini públic afecte el servici públic sanitari i adscrit a la Conselleria de Sanitat, a la qual corresponen les competències demanials sobre este, inclosa l'administració, defensa i conservació.  
  
Cinqué  
Notificar la present resolució a la Tresoreria General de la Seguretat Social i publicar-la en el Diari Oficial de la Comunitat Valenciana, en compliment del que disposa l'article 44 de la Llei 14/2003, de 10 d'abril, de Patrimoni de la Generalitat.  
  
València, 7 de juliol de 2011.- El conseller d'Economia i Administració Pública: José Manuel Vela Bargues